На основу Одлуке о изменама и допунама одлуке о буџету Општине Житиште за 2015. годину, Туристичка организација Општине Житиште расписује:

**ЈАВНИ КОНКУРС**

ЗА ФИНАНСИРАЊЕ ПРОЈЕКАТА УДРУЖЕЊА ГРАЂАНА НА ТЕРИТОРИЈИ ОПШТИНЕ ЖИТИШТЕ

**ПРЕДМЕТ КОНКУРСА**

Бесповратна средства која се додељују по овом конкурсу намењена су за:

1. промоцију туристичких производа као и туристичких простора.
2. организацију манифестација на територији општине Житиште.
3. организовање и посета сајмова на територији АП Војводине.
4. реализацију посебних туристичких потреба.
5. унапређење пропагандних активности из области туризма.
6. постављање туристичке сигнализације.

Бесповратна средства која се додељују по овом конкурсу, не могу се користити за:

1. дугове и покривање губитака или дуговања,
2. пристигле пасивне камате,
3. друге ставке које се већ финансирају из других пројеката.

**ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ**

Укупан износ бесповратних средстава која се додељују је 1.200.000,00 динара,

80%-јавним конкурсом (960.000,00 динара)

20%- непосредно, по писаном захтеву Удружења, а по упутству Комисије за сарадњу са удружењима.

Максималан износ бесповратних средстава по једној пријави не може прећи 200.000,00 динара (Приликом обрачуна се узима вредност са порезом на додатну вредност –ПДВ.)

Једно Удружење грађана може учествовати само са једним предлогом пројекта на Конкурсу.

Средства која се додељују по овом Конкурсу намењена су:

**ПРАВО УЧЕШЋА НА ЈАВНОМ КОНКУРСУ**

Право на коришћење бесповратних средстава имају само Удружења грађана са територије општине Житиште уписана у Регистар у Агенцији за привредне регистре.

Удружења грађана своје пројектне активности морају реализовати на територији општине Житиште, или ван територије општине, под условом да својим активностима представљају општину.

**ПОТРЕБНА ДОКУМЕНТАЦИЈА**

* Пријавни образац (Пријавни образац је у електронском облику и може се преузети на сајту Општине Житиште и сајту Туристичке организације Општине Житиште. Пријавни образац треба попунити јасно и прецизно, како би пријава могла да се процени на најбољи могући начин.)
* Фотокопија решења о упису у Регистар у Агенцији за привредне регистре (АПР)
* Фотокопија решења о ПИБ-у
* Фотокопија картона депонованих потписа
* Фотокопија личне карте одговорног лица

**РОК И НАЧИН ПОДНОШЕЊА ПРИЈАВЕ НА ЈАВНИ КОНКУРС**

Јавни конкурс се објављује на званичном сајту Општине Житиште ( [www.zitiste.org](http://www.zitiste.org) ) и сајту Туристичке организације Општине Житиште ( [www.zitistetourism.org](http://www.zitistetourism.org) ).

Комплетна конкурсна документација се доставља у затвореној коверти.

Један штампани, потписан и оверен оригинал конкурсне документације предаје се лично у просторијама Туристичке организације општине Житиште, у улици Цара Душана број 5, Житиште.

Пријаве послате на било који други начин (нпр. факсом или електронском поштом ) неће бити узете у разматрање.

Непотпуне и неблаговремене пријаве на Конкурсу неће бити разматране.

Предња страна коверте мора садржати следеће податке:

**ПРИЈАВА ЗА КОНКУРС ТУРИСТИЧКЕ ОРГАНИЗАЦИЈЕ ОПШТИНЕ ЖИТИШТЕ,** са назнаком **ЗА ФИНАНСИРАЊЕ ПРОЈЕКАТА УДРУЖЕЊА ГРАЂАНА И „НЕ ОТВАРАТИ“**

**Име подносиоца пријаве, адреса подносиоца пријаве и назив пројекта.**

**Јавни конкурс је отворен од 14.05.2015. године до 21.05.2015. године до 15.00 часова.**

**КРИТЕРИЈУМИ ЗА ОЦЕНУ ПРОЈЕКТА И ДОДЕЛУ СРЕДСТАВА**

Критеријуми за оцену пројекта и доделу средстава су следећи:

1. Степен усклађености пројеката са Стратегијом развоја туризма Општине Житиште,
2. Развој приоритетних туристичких производа,
3. Развој туристичких простора,
4. Адекватно управљање туристичким ресурсима и развојним процесима у туризму.

Неће се узимати у разматрање:

1. Неблаговремене пријаве (пријаве пристигле након истека рока предвиђеног у јавном конкурсу)
2. Недопуштене пријаве (пријаве поднете од стране неовлашћених лица и субјеката који нису предвиђени јавним конкурсом, односно оне које се не односе на конкурсом предвиђене намене)
3. Неразумљиве и непотпуне пријаве (пријаве које нису поднете на одговарајућем обрасцу, пријаве уз које није приложена сва документација предвиђена конкурсом, пријаве које су непотписане, са непопуњеним рубрикама, пријаве послате факсом или електронском поштом, пријаве које садрже нетачне и неразумљиве податке).

**ДОДАТНЕ ИНФОРМАЦИЈЕ**

Све додатне информације се могу добити лично у ТООЖ или на телефон 023/822-250 (од 07 до 14 часова).